《赠陈蔼公》
清代·陶澄

往者曾读《边令传》，云是保定陈子作。才雄法赡有根柢，菁定满前气旁魄。

我尝仿佛思其人，千里停云阻河朔。今年得遇恒山阳，斗酒论文慰萧索。

忆余为客西复东，门前车辙无一同。高曾规矩久芜没，后人不识般倕工。

君今著书已逾尺，况复身亲见兵革。一嚬一笑皆有由，岂是寻常老逢掖。

莫言上策不见收，长安少年多彻侯。君才如此合贫贱，且醉醇酒吟清秋。

君不见江河之势原东流。

作者简介：陶澄，字季深，一字季，号昭万，宝应人。有《湖边草堂集》、《舟车集》。